Kocea 1
Dako ma pe genne
1-Man lok pa Rwot ma yam obino bot Kocea, wod pa Beeri i kare pa Ujia, Yocam, Akaj ki Kejekia ma gin luker me Juda, ki i kare pa Jeroboam wod pa Yoaci kabaka me Icrael.
2I kare ma Rwot okwoŋo lok ki i dog Kocea, Rwot owaco bot Kocea ni, “Cit icinyom nyako ma lakwele, wek inywal kwede litino me kwele, pien lobo tye ka timo tim kwele pi kwero lubo Rwot.” 3Kocea ocito onyomo Gomer nya pa Diblaim, ci Gomer ogamo ic, onywalo latin laco.
4-Rwot owaco bot Kocea ni, “Cak nyiŋe Jejreel, pien odoŋ kare manok, abiketo can i kom ot pa Yeko pi remo ma oonyo i Jejreel, dok abimiyo ker me ot pa Icrael doŋ gik woko. 5Dok i nino meno abituro atum pa Icrael woko ki i nota me Jejreel.”
6Gomer doki ogamo ic, ci onywalo latin nyako, Rwot owaco bot Kocea ni, “Cak nyiŋe Lo-rukama*, pien pe dok abimedde ki timo kica i kom ot pa Icrael, pe abiweko balgi kadi ki acel. 7Ento abitimo kica ki ot pa Juda, abilarogi pi tok pa Rwot Lubaŋagi; pe abilarogi ki atum, kadi ki pala lucwan, nyo ki lweny, nyo ki aguragura, kadi ki wegi aguragura.”
8Ka doŋ Gomer ogeŋo latin doto cak, ci ogamo ic, onywalo latin laco. 9Rwot owacci, “Cak nyiŋe, Lo-ammi*, pien wun pe wujona, dok an pe Lubaŋawu.”
10-Ento wel jo Icrael bibedo macalo kweyo me dog nam, ma pe pimme, ma pe kwanne bene; dok i kabedo ka ma ceŋ giwaco botgi ni, “Wun pe wujona” gibiwaco botgi ni, “Wun litino pa Lubaŋa makwo.” 11Jo Juda ki jo Icrael gibicokke kacel, ci gibiketo ŋat acel ma bi telo wigi; ci gibia woko ki i lobo meno, pien nino pa Jejreel bibedo dit twatwal.